ผู้ถือหุ้นเฮ! ALT จ่อประกาศแจกวอร์แรนต์ฟรี หวังบริหารสภาพคล่อง
ผู้ถือหุ้นเตรียมเฮ! ALT จ่อประกาศแจกวอร์แรนต์ฟรี หวังบริหารสภาพคล่อง
1 พ.ย. 2560

แหล่งข่าวรายหนึ่งเปิดเผยกับ “ข่าวหุ้นธุรกิจออนไลน์” ว่า บริษัท เอแอลที เทเลคอม จำกัด (มหาชน) หรือ ALT จะดำเนินการออกใบสำคัญแสดงสิทธิ์ในการจะซื้อหุ้นสามัญ (warrant) จัดสรรให้แก่ผู้ถือหุ้นเดิมโดยไม่คิดมูลค่า
โดยมีการคาดการณ์ว่าบริษัทต้องการระดมทุนที่จะได้เงินจากการแปลงสิทธิวอร์แรนต์ของผู้ถือหุ้นเพื่อใช้ในการขยายกิจการ และทำให้มีสภาพคล่องทางการเงิน
สำหรับผลการดำเนินงานไตรมาส 2/60 ของ ALT มีกำไรสุทธิ 46.01 ล้านบาท หรือมีกำไร 0.05 บาทต่อหุ้น ลดลง 34% เมื่อเทียบกับช่วงเดียวกันเมื่อปีก่อนมีกำไรสุทธิ 70.12 ล้านบาท หรือมีกำไร 0.09 บาทต่อหุ้น
ขณะที่ช่วงครึ่งปีแรกของปี 60 มีกำไรสุทธิ 76.55 ล้านบาท หรือมีกำไร 0.08 บาทต่อหุ้น ลดลง 43% เมื่อเทียบกับช่วงเดียวกันเมื่อปีก่อนมีกำไรสุทธิ 134.45 ล้านบาท หรือมีกำไร 0.18 บาทต่อหุ้น
ด้านราคาหุ้นก่อนหน้านี้มีการปรับตัวขึ้นแรงอย่างต่อเนื่องเป็นระยะเวลา 3 วัน นับตั้งแต่ราคาหุ้นอยู่ที่ระดับ 5.70 บาท เมื่อวันที่ 24 ต.ค.60 โดยคาดว่านักลงทุนเข้าซื้อหุ้นเก็งกำไรจากกระแสข่าวการแจกวอร์แรนต์
โดยราคา ล่าสุด ณ เวลา 15.34 น. อยู่ที่ระดับ 6.25 บาท ปรับตัวลดลง 0.05 บาท หรือ 0.79% ด้วยมูลค่าซื้อขาย 25.55 ล้านบาท